Ανακοίνωση για την έναρξη επαναξέτασης των μέτρων αντιντάμπινγκ που εφαρμόζονται στις εισαγωγές ορισμένων συσκευών λήψεως εικόνων για την τηλεόραση καταγωγής Ιαπωνίας

(2000/C 40/04)

Η Επιτροπή έλαβε αίτηση για μερική ενδιάμεση επανεξέταση των ισχυόντων μέτρων αντιντάμπινγκ στις εισαγωγές ορισμένων συσκευών λήψεως εικόνων για την τηλεόραση καταγωγής Ιαπωνίας, δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου(1), όπως τροποποιήθηκε τελευταία από τον κανονισμό (ΕΚ) αριθ. 905/98 του Συμβουλίου(2) (εφεξής καλούμενο "ο βασικός κανονισμός").

1. Αίτηση επανεξέτασης

Η αίτηση υπεβλήθη στις 4 Σεπτεμβρίου 1999, από την Hitachi Denshi Ltd. (εφεξής "ο αιτών"), έναν παραγωγό-εξαγωγέα συσκευών λήψεως εικόνων για την τηλεόραση (εφεξής "ΣΛΤ") που συμμετείχε στην αρχική έρευνα αντιντάμπινγκ. Το αντικείμενο της αίτησης περιορίζεται στην εξέταση του ντάμπινγκ όσον αφορά τον αιτούντα.

2. Προϊόν

Το υπό εξέταση προϊόν είναι οι "ΣΛΤ" καταγωγής Ιαπωνίας, που συνίστανται σε συνδυασμό των ακολούθων μερών, που εισάγονται είτε μαζί είτε ξεχωριστά:

α) κεφαλή συσκευής λήψεως εικόνων, με τρεις ή περισσότερους αισθητήρες (διατάξεις λήψης κυκλώματος με ζεύξη φορτίου τουλάχιστον 12 mm) με περισσότερα από 400000 εικονοκύταρρα έκαστη, που μπορεί να συνδεθεί με οπίσθιο προσαρμογέα, και έχει προδιαγραφή όσον αφορά το λόγο σήματος προς θόρυβο 55 dB ή περισσότερο με συνήθη ενίσχυση· η κεφαλή συσκευής λήψεως και ο προσαρμογέας μπορεί να περιέχονται σε ένα μόνο περίβλημα ή να εισάγονται χοριστά·

β) σκόπευτρο (με διαγώνιο 38 mm ή περισσότερο)·

γ) σταθμό βάσης ή μονάδα ελέγχου της συσκευής λήψεως (CCU) που είναι συνδεδεμένη με τη συσκευή λήψεως με καλώδιο·

δ) πίνακα λειτουργικού ελέγχου (OCP) για τον έλεγχο της συσκευής λήψεως (π.χ. ρύθμιση του χρώματος, άνοιγμα του φακού ή του διαφράγματος μιας ενιαίας συσκευής λήψεως)·

ε) κύριο πίνακα ελέγχου (MCP) ή κεντρική μονάδα ρύθμισης (MSU) με επιλεγμένη ένδειξη συσκευής λήψεως που καθιστά δυνατή τη λήψη συνολικής εικόνας και τη ρύθμιση εξ αποστάσεως πολλών συσκευών λήψεως.

Το προϊόν αυτό είναι δυνατόν να υπαχθεί προς το παρόν στους κωδικούς ΣΟ 8525 30 90, 8537 10 91, 8537 10 99, 8529 90 81, 8529 90 88, 8543 89 95, 8528 21 16, 8528 21 90. Οι εν λόγω κωδικοί ΣΟ παατίθενται για πληροφοριακούς και μόνο λόγους.

3. Ισχύοντα μέτρα

Τα μέτρα που ισχύουν επί του παρόντος είναι οι οριστικοί δασμοί αντιντάμπινγκ που επεβλήθησαν με τον κανονισμό (ΕΚ) αριθ. 1015/94 του Συμβουλίου στις εισαγωγές ΣΛΤ καταγωγής Ιαπωνίας, όπως τροποποιήθηκε τελευταία από τον κανονισμό (ΕΚ) αριθ. 193/1999 του Συμβουλίου(3). Το ποσοστό του δασμού αντιντάμπινγκ που εφαρμόζεται επί του παρόντος στις εισαγωγές ΣΛΤ από την Hitashi Denshi Ltd. ανέρχεται σε 52,7 %.

4. Λόγοι επανεξέτασης

Η αίτηση του αιτούντος βασίζεται στο επιχείρημα ότι η επανεξέταση των μέτρων ενδέχεται να οδηγήσει στην κατάργηση ή στη μείωση του υφιστάμενου δασμού αντιντάμπινγκ που εφαρμόζεται στο υπό εξέταση προϊόν.

Ο αιτών υπέβαλε επαρκή, εκ πρώτης όψεως, αποδεικτικά στοιχεία από τα οποία προκύπτει ότι οι συνθήκες βάσει των οποίων επεβλήθησαν τα ισχύοντα μέτρα (ήτοι, οι συνθήκες οι οποίες επικρατούσαν κατά τη διάρκεια της περιόδου έρευνας η οποία επιλέγη για την έκδοση του κανονισμού (ΕΚ) αριθ. 1015/94) έχουν μεταβληθεί και ότι εξακολουθούν να μεταβάλλονται. Ο αιτών ισχυρίζεται ότι οι μεταβληθείσες συνθήκες είχαν ως αποτέλεσμα τη σημαντική μείωση της κανονικής αξίας εξαιτίας των διαρθρωτικών αλλαγών της ιαπωνικής αγοράς και την αύξηση της τιμής εξαγωγής του υπό εξέταση προϊόντος, ούτως ώστε η συνεχιζόμενη επιβολή των μέτρων στο συγκεκριμένο προϊόν δεν είναι πλέον απαραίτητη για την εξουδετέρωση του ντάμπινγκ.

5. Διαδικασία

Αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που να δικαιολογούν την έναρξη μερικής ενδιάμεσης επανεξέτασης, η Επιτροπή αρχίζει έρευνα σύμφωνα με το άρθρο11 παράγραφος 3 του βασικού κανονισμού, η οποία περιορίζεται στην εξέταση του ντάμπινγκ όσον αφορά τον αιτούντα.

α) Ερωτηματολόγια

Για να συγκεντρώσει τα στοιχεία που κρίνει αναγκαία για την έρευνα, η Επιτροπή θα αποστείλει ερωτηματολόγιο στον αιτούντα. Η προθεσμία για την απάντηση στο ερωτηματολόγιο αυτό ορίζεται στο σημείο 6 της παρούσας ανακοίνωσης.

β) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν γραπτώς τις απόψεις τους και να προσκομίσουν τα σχετικά αποδεικτικά στοιχεία.

Επιπλέον, η Επιτροπή είναι δυνατό να δεχθεί σε ακρόαση τα ενδιαφερόμενα μέρη, εφόσον το ζητήσουν γραπτώς και αποδείξουν ότι υπάρχουν ιδιαίτεροι λόγοι για τους οποίους επιβάλλεται η ακρόασή τους.

Τυχόν παρατηρήσεις ή αίτηση για ακρόαση πρέπει να αποσταλούν γραπτώς στην κατωτέρω διεύθυνση και πρέπει να περιλαμβάνουν την ονομασία, τη διεύθυνση, ηλεκτρονικού ταχυδρομείου και τον αριθμό τηλεφώνου ή/και φαξ των ενδιαφερομένων μερών.

6. Προθεσμία

Τα ενδιαφερόμενα μέρη οφείλουν να αναγγελθούν, να γνωστοποιήσουν γραπτώς τις απόψεις τους και να προσκομίσουν στοιχεία εντός 40 ημερών από την ημερομηνία δημοσίευσης της παρούσας ανακοίνωσης, ώστε να μπορέσουν να ληφθούν υπόψη οι παρατηρήσεις τους κατά την έρευνα. Τα ενδιαφερόμενα μέρη μπορούν επίσης να ζητήσουν, εντός της ίδιας προθεσμίας, να γίνουν δεκτά σε ακρόαση από την Επιτροπή. Η εν λόγω προθεσμία ισχύει επίσης για τα ενδιαφερόμενα μέρη που δεν είναι γνωστά στην Επιτροπή και, επομένως, είναι προς το συμφέρον των εν λόγω μερών να έλθουν σε επαφή με την Επιτροπή το συντομότερο δυνατό.

Διεύθυνση για την αλληλογραφία με την Επιτροπή: Ευρωπαϊκή Επιτροπή

Γενική Διεύθυνση Εμπορίου

Διεύθυνση Γ

DM 24 - 8/116

Rue de la Loi/Wetstraat 200 Β - 1049 Βρυξέλλες Φαξ (32-2) 295 65 05 Τέλεξ: COMEU B 21877

7. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση σε αναγκαία στοιχεία ή γενικότερα δεν τα παρέχει εντός της προθεσμίας που ορίζεται στην παράγραφο 6 ή παρεμποδίζει σημαντικά την έρευνα, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπει το άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα πραγματικά στοιχεία.

(1) ΕΕ L 56 της 6.3.1996, σ. 1.

(2) ΕΕ L 128 της 30.4.1998, σ. 18.

(3) ΕΕ L 22 της 29.1.1999, σ. 10.